Peter Martinček (skladateľ)

Peter Martinček (* 13. november 1962, Bratislava† 14. február 2021) bol slovenský hudobný skladateľ. Od roku 1987 pôsobil ako pedagóg skladby a teoretických predmetov na konzervatóriu v Bratislave, určitý čas prednášal aj na VŠMU – Estetiku hudby a Dejiny hudby 20. storočia. V rokoch 1990 – 1994 bol vedúci kompozično-dirigentského oddelenia konzervatória, kde viedol Súbor pre súčasnú hudbu. Peter Martinček „van Grob“ bol aj členom medzinárodných skladateľských porôt – Roma 1993 – 1994, Wien, Bratislava, Súťaž Slovenských konzervatórií. Angažoval sa pre kultúrne projekty mladých umelcov v EU. Martinčekova hudba sa dnes hrá po celom svete s veľkým úspechom. Jeho skladby odzneli vo viac ako 1000 profesionálnych komorných, orchestrálnych a televíznych predvedeniach v posledných sezónach v Teatro La Fenice, Berlínskej katedrále, Slovenskej filharmónii, Moyzesovej sieni, Mirbachovom paláci, kostoloch v Toronte, Niagara Falls, koncertných halách v USA, Českej filharmónii - Rudolfinum...

Životopis 
Narodil sa v umeleckej rodine. Jeho otec Dušan Martinček bol hudobný skladateľ, matka Magdaléna bola profesorka spevu, strýkovia Martin Martinček svetový fotograf, Miloš Pietor významný režisér, a teta Ester Šimerová-Martinčeková je označovaná za prvú dámu slovenského „výtvarného neba“.

Štúdium 
V rokoch 1978 – 1982 študoval na konzervatóriu v Bratislave skladbu u J. Pospíšila a dirigovanie u A. Vykydala. V rokoch 1982 – 1987 pokračoval v štúdiách na VŠMU v triede národného umelca D. Kardoša. V roku 1986 absolvoval umeleckú stáž na Accademia Musicale Chigiana v Siene u popredného talianskeho skladateľa F. Donatoniho.

Charakteristika tvorby 
Ako skladateľ je známy doma aj vo svete svojou bohatou vokálnou tvorbou (diela Seltsame Lieder, Tvár pri tvári, Žalmové pisne, Ave Maria). Jeho opery (Memento, Revelation of St. John), vokálne a komorné diela interpretujú poprední svetoví umelci, ako napríklad Peter Dvorský, Jaroslav Svěcený, Eva Jenisová, Andreas Pistorius, J.B. Pommiere, Hiroshi Oshima, Leoš Svárovský, ale aj domáci umelci (Peter Michalica, Moyzesovo kvarteto, Dagmar a Jozef Zsapka, Jana Martinčeková, Karol Toperczer, Peter Oswald, Jordana Palovičová, Jana Kurucová, Oliver von Dohnányi, Eva Hornyaková, R. Štúr...). Významné sú aj jeho symfónie 3. a 4. vysoko cenené doma aj v zahraničí. Jeho skladby sú dnes žiadané a interpretované po celom svete.

Ocenenia 
Video-opera Memento, ktorá sa pravidelne vysiela vo svete aj v STV Bratislava (1992, 2006, 2009), získala na festivale v Montreale (Banff) v roku 1991 hlavnú cenu Rocky Mountaine z vyše 500 opier z celého sveta. Martinček je nositeľom aj iných významných skladateľských cien doma (dvojnásobný držiteľ Ceny SHF) a Ceny J. L. Bellu (2015) za 4. symfóniu „In memoriam M.R.Štefánik“.

Diela

Javiskové diela 
 Memento – scénické oratórium; Opera; 1988, libreto autor na základe knihy R. Johna; 60'
 Revelation of St. John – Mono-opera; 1994, libreto autor; 60'

Symfonický orchester 
 Simon Bolivar – 1982; 15'
 Jarná predohra – 1985; 8'
 Symfónia č. 1 – 1987; 25'
 Symfonia č. 2 – 2008 – 2009; 20'
 Symfonia č. 3 – 2011; 21'
 Symfonia č. 4-  2013  43 '

Vokálno-inštrumentálne 
 Sententiae sibi ipso hudba pre nižší hlas a sláčikové kvarteto-sláčikový orchester – 2004

Sólový hlas (hlasy) a orchester 
 Hudobný obraz „Reportáž spod šibenice“ – 1984; text J. Fučík 15'
 Missa Danubia – 1992; 40'; ED. HF
 Žalmové piesne – 1998; text P. O. Hviezdoslav
 Psalm Songs for Higher Voice and Great Orchestra P. O. Hviezdoslav – 2001; 20'

Sólový nástroj a orchester 
 Koncert pre klavír a orchester č. 1 in A – 1982; (rev. 1993) 22'; ED. HF

Inštrumentálne  
 Dychové kvinteto – 1983

Sólový nástroj 
 Sonatínka pre akordeón – 1994
 Sonatínka pre harfu – 1995

Klavír  
 Klavírna sonáta č. 1 na pamäť M. Ravela – 1980; 6'
 Sonatína séria pre klavír – 1983; 12'; ED. HF
 Klavírna sonáta č. 2 na pamäť F. Liszta – 1985; 8'; ED. HF
 Klavírna sonáta č. 3 The Scream of Butterfly – 2001; 8'
 12+1 prelúdií I. diel pre klavír – 2004
 16+1 prelúdií II. diel pre klavír – 2009
 Pre môjho synčeka – 2007
 Klavírna sonáta č.4 In the eyes of Passion – 2012

Organ 
 Spomienky – pre organ 1980; 11'
 Tri chorálové prelúdiá – veľkonočné I. diel – 1989; 15'
 Tri chorálové prelúdiá – veľkonočné II. diel – 2002; 14'

Dva nástroje 
 Hudba pre flautu a preparovaný klavír – 1980; 10'
 Husľové duo in memoriam D. Šostakovič – 1981; (rev. 1989); 10'
 Duo pre trúbku a basový klarinet – 1982; 12'
 Passi di jazz pre flautu a harfu – 1987; 12'
 Garpománia 1. sonáta pre husle a klavír – 1989; 9'; ED. HF
 The Little Fooleries – 1991
 Feet of my wife sonáta pre violončelo a klavír – 1991; 14'
 Hudba pre Martina Gudernu pre preparovaný klavír a syntetizátor – 1991
 Phantasien pre flautu a klavír- 1997; 13'
 Dichtung und Wahrheit 2. sonáta pre husle a klavír – 1998
 Tatridy pre flautu a preparovaný klavír – 2009

Tri nástroje 
 Musik für ein Bild (V. Vasarely) pre dvoje huslí a klavír – 1983; 10'

Štyri nástroje  
 Sláčikové kvarteto č. 1. Les animaux dans la nature (prepracovaná verzia Micromodels) – 1987; 10'
 The Touch (Dotyk) sláčikové kvarteto č.2 – 1994; 14'
 Mikromodely – 2007
 Sententiae sibi ipso hudba pre nižší hlas a sláčikové kvarteto č. 3
 Torus pre 4 violončelá kvarteto č. 4 – 2007
 Sláčikové kvarteto č.5 Beyond the Sky – 2012;

Sólový hlas s klavírom 
 Tvár pri tvári – 1989, text H. Košková; 12'
 Seltsame Lieder I. – 1989; 12'
 Ave Maria – 1993; 6'
 Revelation of Jesus Christ pre vyšší hlas s klavírom Mono-opera – 1994; text autor; 60'
 Seltsame LiederII. – (romantische) – 1996; text autor; 15'
 Psalm songs for higher voice and piano – 2000; 40'
 Sententie sibie ipso pre nižší hlas a klavír, text Jana Martinčeková (sláčikové kvarteto)

Inštruktívne – vokálno-inštrumentálne 
 Sedmikráska – 1982; text Mária Rázusová-Martáková

Ženský zbor 
 Tri lyrické zbory – 1986; na ľudové texty; 10'

Detský zbor 
 Malá detská omša – 2002; 12'

Elektroakustické 
 Natura I. Insects – 1982

Referencie

Externé odkazy 
Peter Martinček na freepage
Peter Martinček na myspace

Slovenskí hudobní skladatelia
Absolventi Vysokej školy múzických umení
Osobnosti z Bratislavy